En 1912 Bulgaria declaró a guerra a l'Imperio Otomán chunto con Serbia y Grecia, encomienza a Primera Guerra Balcanica. Adrianopoli caye en marzo de 1913 y los otomans se rinden. Por o tractau de Londres d'o 30 de mayo de 1913 l'Imperio Otomán abandona os territorios a l'este d'a linia Enos-Midia. Os tres estaus vencedors no se posan d'alcuerdo con o reparto. Os bulgaros, que han combatiu en l'este se consideran os autenticos vencedors d'os turcos, pero han estau os serbos qui han ocupau o centro y norte de Macedonia. Os griegos han ocupau tierras d'o sud de Macedonia pobladas por eslavos. O 23 de chunio Ferrando ordena atacar a los serbos y griegos sin declaración de guerra, encomenzando a Segunda Guerra Balcanica. En a Segunda Guerra Balcanica os bulgaros son atacaus tamién por os otomans y os rumans, y pierden a guerra. Por o tractau de Bucarest o 10 d'agosto de 1913 Bulgaria obtién una extensión territorial en o sud, con una parte de Tracia que li da acceso a la mar Echea, pero ha de ceder o sud de Dobrucha a Rumanía, y Adrianopoli y Tracia Oriental a Turquía. Serbia conserva a suya part de Macedonia, actual Macedonia d'o Norte.